ཟབ་ཆོས་ཞི་ཁྲོ་དགོངས་པ་རང་གྲོལ་ལས།ཆོས་ཉིད་བར་དོའི་ཁྲིད་ཡིག་མཐོང་བ་རང་གྲོལ་གྱི་ངོ་སྤྱོད་ཅར་ཕོག་ཁྱེར་བདེ་བ་ཞིག་བཞུགས་སོ།།།

ཀུན་ཏུ་བཟང་པོ་ཞི་ཁྲོའི་ལྷ་ལ་ཕྱག་འཚལ་ལོ།།འོ་ན་ཁྱེད་རྣམས་ལ་བཀའ་རྫོགས་པ་ཆེན་པོའི་ཆོས་འབྲེལ་ཅུང་ཟད་བྱེད་ན།བཅོམ་ལྡན་འདས་ཀྱིས་ཆོས་ཀྱི་སྒོ་མོ་བརྒྱད་ཁྲི་བཞི་སྟོང་གསུངས་པ
ཐམས་ཅད་ཐེག་པ་རིམ་པ་དགུ་ལ་འདུས་ཏེ།ཨ་ཏི་བཀོད་པའི་རྒྱུད་ལས།ཉན་ཐོས་རང་རྒྱལ་བྱང་སེམས་གསུམ།།གང་ཟག་དབང་པོ་དམན་ལ་དགོངས།།ཀྲི་ཡ་ཨུ་པ་ཡོ་ག་གསུམ།།གང་ཟག་དབང་པོ་འབྲིང
ལ་དགོངས།།མ་ཧཱ་ཨ་ནུ་ཨ་ཏི་གསུམ།།གང་ཟག་དབང་པོ་རབ་ལ་དགོངས།།ཞེས་གསུངས་ཏེ།རང་ཉིད་ངན་སོང་ལ་སྐྲག་ནས།ཕྱི་མ་ལྷ་མིའི་བདེ་སྐྱིད་ཐོབ་འདོད་ནས་ཆོས་བྱས་ནི་གང་འདོད་དེར་སྐྱེ་སྟེ།ལྷ
དང་མི་ཡི་རྒྱལ་པོར་གྱུར་ཀྱང་།བསོད་ནམས་ཟད་ནས་འཆི་སྟེ་ངན་སོང་དུ་ལྷུང་བས་དགོས་པ་ཆུང་།རང་ཉིད་འཁོར་བའི་སྡུག་བསྔལ་ལས་ཐར་འདོད་ནས།སྡོམ་པ་བསྲུང་ཞིང་ཕར་ཕྱིན་དྲུག་ལ་ཉམས་ལེན་བྱས་ན།།
བསྐལ་པ་ཉི་ཤུ་དང་བསྐལ་པ་བརྒྱ་ཙམ་ལ་ཉན་ཐོས་དགྲ་བཅོམ་པ་དང་།རང་སངས་རྒྱས་ཀྱི་གོ་འཕང་ཐོབ་སྟེ་ཐེག་པ་དམན་པ་ཡིན་པས་གཞན་དོན་མི་འབྱུང་།སེམས་ཅན་ཐམས་ཅད་ཀྱི་དོན་ཏུ་སངས་རྒྱས་ཐོབ་འདོད
ནས་བྱང་ཆུབ་ཏུ་སེམས་བསྐྱེད་དེ་ཕ་རོལ་ཏུ་ཕྱིན་པ་དྲུག་དང་བཅུ་ཉམས་ལེན་རྒྱུན་མ་ཆད་པར་བྱས་ན།བསྐལ་པ་གྲངས་མེད་གསུམ་ན་རྫོགས་པའི་སངས་རྒྱས་ཐོབ་སྟེ།ལམ་ཧང་ཐག་རིང་ཞིང་དཀའ་ཚེགས་ཆེ།དེ་ལྟ

བུའི་བྱང་ཆུབ་ཏུ་སེམས་བསྐྱོད་ནས།གསང་སྔགས་བྱ་རྒྱུད་སྤྱོད་རྒྱད་ཉམས་སུ་བླངས་ན་སྐྱེ་བ་དྲུག་ཅུས་སངས་རྒྱས།རྣལ་འབྱོར་རྒྱུད་ཉམས་སུ་བླངས་ན་སྐྱེ་བ་བཅུ་དྲུག་གིས་སངས་རྒྱས།བླ་མེད་རྒྱུད
མས་སུ་བླངས་ན།རབ་ཚེ་འདིར།འབྲིང་བར་དོ།ཐ་མ་སྐྱེ་བ་བརྗེས་ནས་སངས་རྒྱས།བླ་མེད་དེ་ལ་གསར་མ་ལུགས་ཀྱི་ཕ་རྒྱུད་མ་རྒྱུད་གཉིས་མེད་རྒྱུད་དང་གསུམ།རྙིང་མ་ལུགས་ཀྱི་བསྐྱེད་པ་མ་ཧཱ་ཡོ་ག།
ལུང་ཨ་ནུ་ཡོ་ག།རྫོགས་པ་ཆེན་པོ་ཨ་ཏི་ཡོ་ག་དང་གསུམ་སྟེ་དོན་ལ་འདྲ་བར་བཤད།དེ་ལ་རྫོགས་པ་ཆེན་པོ་ཨ་ཏི་ཡོ་ག་དེ་ལ།ཨ་ཏི་སྠི་ཏི་ཡང་ཏི་ཞེས་ཀྱང་བྱ།སེམས་སྡེ་ཀློང་སྡེ་མན་ངག་གི་སྡེ་དང་གསུམ་དུ་ཡོད།
རྫོགས་ཆེན་སེམས་སྡེ་ཕྱག་རྒྱ་ཆེན་པོ་དང་དོན་གཅིག།གཞི་ཁྲེགས་ཆོད་ཀྱི་སྐོར་ཞེས་བྱ་བ་ཡིན།ཀློང་སྡེ་དང་མན་དག་གི་སྡེ་གཉིས་ནི་ཕྱག་ཆེན་ལས་ཀྱང་ལྟ་བ་མ་ཐོ་སྟེ་ཐེག་པ་དགུའི་ཡང་རྩེ་ཡིན།ཕྱག་ཆེན་རྫོགས་ཆེན་
སེམས་སྡེ་མན་ངག་བསྒོམ་དགོས།རྒྱ་བོད་ཀྱི་གྲུབ་ཆེན་ཚོ་ཡང་ཕལ་ཆེར་ལོ་བཅུ་གཉིས་ཙམ་བསྒོམས་ནས་གྲུབ་པ་ཐོབ་པ་ཁོ་ན་སོ་སོའི་རྣམ་ཐར་ན་གསལ།དེ་ལ་བཀའ་རྫོགས་པ་ཆེན་པོ་ལ་མ་བསྒོམས་པར་འཚང་རྒྱ་བའི
གདམས་དག་བཞིའམ་དྲུག་ཡོད་པར་བཤད་དེ།ཟོས་པས་འཚང་རྒྱ་བ་སྐྱེ་བདུན་ཤའི་རིལ་བུ།བཏགས་པས་འཚང་རྒྱ་བ་རྒྱུད་བཏགས་གྲོལ།ཐོས་པས་འཚང་རྒྱབ་བར་དོ་ཐོས་གྲོལ་གྱི་དབང་ཁྲིད་སྒྲགས་མ།བལྟས

བས་འཚང་རྒྱ་བ་ཐོད་རྒལ་གྱི་ཁྲིང་འདི།དྲན་པས་འཚང་རྒྱ་བ་འཕོ་བ་དྲན་པ་རང་གྲོལ།རེག་པས་འཚང་རྒྱ་བ་དྷཱ་ཀི་པདྨ་ཅན་དང་དྲུག་གོ།།ཆོས་འདི་ལས་བབ་པ་ནི་དུས་གསུམ་གྱི་སངས་རྒྱས་རྣམས་ཀྱིས་ཀྱང་ཡང་ཡང་།
མ་གསུང་མི་གསུང་གསུང་བར་མི་འགྱུར་ཞིང་།ཆོས་སྐུ་ཀུན་ཏུ་བཟང་པོ་དང་།རྡོ་རྗེ་འཆང་དང་།འོད་མ་འཁྲུགས་པ་ལ་སོགས་སྟོན་པ་བཅུ་གཉིས་ཀྱིས་གསུངས་པའི་བཀའ།རིག་འཛིན་དགའ་རབ་རྡོ་རྗེ།ཤྲཱི་སིཾ་ཧཾ།
ཧཱུྃ་ཆེན་ཀཱ་ར།བི་མ་ལ་མི་ཏྲ།འཇམ་དཔལ་བཤེས་གཉེན་སྔ་ཕྱི་གཉིས་སོགས་རྒྱ་གར་གྱི་གྲུབ་ཆེན་རྣམས་ཀྱིས་ཐུགས་དམ་མཛད་ཅིང་།རྒྱ་དཀར་ནག་ཨོ་རྒྱན་ཡུལ་སོགས་སུ་འབུམ་ཕྲག་མང་པོ་འཇའ་ལུས་མཁའ་སྤྱོད།
དུ་གཤེགས།བོད་དུ་ཡང་ཨོ་རྒྱན་རིན་པོ་ཆེ་དང་།བི་མ་ལ་མི་ཏྲས་གསུངས་པས།རྗེ་འབངས་པལ་ཆེར་དང་།ཡེར་བ་ནས་གྲུབ་ཆེན་བརྒྱད་ཅུ་དུས་གཅིག་ལ་མཁའ་སྤྱོད་དུ་གཤེགས།དེ་བཞིན་ཏུ་ཉང་ཏིང་འཛིན
བཟང་པོ།ལྕོག་རོ་སྒོམ་ཆེན་སྒོམ་ཆུང་།གྲུབ་ཐོབ་གཙང་བ་མི་བདུན་ལ་སོགས་པ་འཇའ་ལུས་མཁའ་སྤྱོད་གྲུབ་པ་ཁྲི་ཕྲག་མང་པོ་བྱུང་བར་སྣང་ལ།རྗེ་དུས་གསུམ་མཁྱེན་པས་བླ་མ་བྲག་དཀར་བ་ལས་རྫོགས་ཆེན
ཨ་རོ་སྙན་བརྒྱུད་ཞུས།རྗེ་ཀརྨ་བཀྲིས་ཀཿཐོག་བྱམས་པ་འབུམ་ལས་རྫོགས་ཆེན་ཞུས་ཞེས་ཕྱག་རྒྱ་ཆེན་པོ་དང་རྫོགས་པ་ཆེན་པོ་གཉིས་མིང་ལ་ཁྱད་པར་ཡོད།དོན་ལ་ཁྱད་པར་མེད་གསུངས།རྗེ་རང་བྱུང་རྡོ་རྗེས་པདྨ

ལས་འབྲེལ་རྩལ་ལས་རྫོགས་ཆེན་མཁའ་འགྲོ་སྙིང་ཐིག་ཞུས་ནས་ཐུགས་དམ་མཛད།སློབ་མ་བཞི་ལ་དབང་ལུང་གནང་ནས།ཆོས་ཟབ་མོ་འདི་འདྲ་ནུབ་པར་ཕངས་གསུངས་ནས།བོད་ཀྱི
ཕྱོགས་བཞི་ནས་དེར་བར་གྱིས་གསུངས་ཏེ་སློབ་མ་བཞི་བརྫངས།ཁ་རག་སྒོམ་ཆུང་བཀའ་གདམས་པའི་བྱམས་སྙིང་རྗེ་དང་།རྫོགས་ཆེན་གཉིས་ཁོ་ནས་གྲུབ་པ་ཐོབ་པ་ཡིན།འོན་ཀྱང་གུ་རུ་ཤྲཱི་སིཾ་ཧ་ས་བི་རོ་ཙ་ན་ལ།
བོད་དུ་དང་པོ་རྫོགས་ཆེན་དང་།བར་སྐབས་སུ་རྟོག་གེ་པ་རྣམས་ཀྱིས་ཐལ་བརྒྱབ་པས།མི་རྣམས་ཐེ་ཚོམ་སྐྱེས་ནས་ཅུང་ཞིག་ནུབ།མཐར་དར་ཞིང་རྒྱས་པར་ལུང་བསྟན་པ་ལྟར།བར་སྐབས་སུ་ཅུང་ཞིག་ཁྲིད་སྟོན་པ
ཉུང་ན་ཡང་།དེང་ནས་བཟུང་སྟེ་ཚེ་ལོ་བཅུ་པའི་བར་དུ་ཀུན་ཏུ་བཟང་པོའི་ཐུགས་ཀྱི་བསྟན་པའི་དུས་ཡིན་པས་རྫོགས་ཆེན་བསྒོམས་ན་རྟོགས་སླ།ཡུན་རིང་བསྒོམ་མི་དགོས།དུས་ཇི་ཙམ་སྙིགས་བཞིན་དུ།བདུད་དང་སྐྱ
སྲིན་སྡེ་བརྒྱད་ཁ་ཕྱུར།དེ་ཅི་ལྟར་གྱུར་པ་བཞིན་ཨོཾ་རྒྱན་རིན་པོ་ཆེ་ཐུགས་རྗེ་ཆེ།བྱིན་རླབས་མྱུར།།དེའི་གནད་ཀྱིས་ཆོས་རྙིང་མ་དང་རྫོགས་ཆེན་དང་སང་ནས་ཇེ་དང་ཇེ་ཟབ་ཏུ་འགྲོ་བར་ཨོ་རྒྱན་རིན་པོ་ཆེའི་ལུང་བསྟན་མང་པོ
ལ་ཡོད་པས།དང་སར་བླ་མ་སུ་ཚེ་ཆེ་ཐམས་ཅད་ཀྱིས་རྙིང་མ་ལ་གཙོ་བོ་མཛད་པ་འདི་དག་ཡིན།དེ་ལ་བཀའ་རྫོགས་པ་ཆེན་པོ་འདི་ལ།དབང་པོ་ཐ་མའི་གང་ཟག་རིམ་གྱིས་ཁྲིད་ལུགས་དང་།དབང་པོ་རབ་དབང

ལ་བརྟེན་ནས་ཅར་ལོགས་སུ་ངོ་སྤྲད་པའི་ལུགས་གཉིས་ཡོད་དེ།ཤ་ར་ཀཿཐོག་པའི་འཁྲུལ་ཞིག་དབང་དྲག་རྒྱ་མཚོ་སོགས་དང་།ཀོང་པོའི་རྫོགས་ཆེན་པ་བསོད་ནམས་བཟང་པོ་སོགས་ཀྱི་ཕྱག་སྲོལ།བླ་མ་དང་
ཁྲིད་ཞུ་བ་རྣམས་སོ་སོར་མཚམས་བསྡམས་ནས་མཚམས་ཁང་ནས་མི་རེ་རེ་ལ་གཅིག་ཁྲིད་དུ་བཤད།དལ་འབྱོར་རྙེད་དཀའ།འཆི་བ་མི་རྟག་པ།ལས་རྒྱུ་འབྲས།འཁོར་བའི་ཉེས་དམིགས།སྐྱབས་འགྲོ།
སེམས་བསྐྱེད།བྱམས་སྙིང་རྗེ།རྡོར་སེམས་སྒོམ་བཟླས།མཎྜལ།བླ་མའི་རྣལ་འབྱོར།ཡི་དམ་བསྐྱེད་རིམ།རླུང་འཁྲུལ་འཁོར།གཞི་ཁྲེགས་ཚོད་ཕྱག་རྒྱ་ཆེན་པོ།ལུས་ངག་ཡིད་གསུམ་འཁོར་བ
དང་རུ་ཤན་བྱ་བ་དེ་ཐམས་ཅད་བྱས་ནས་སོ་སོར་རྟགས་ཐོན་ངེས་བྱས་ཏེ།དེ་ནས་ཐོད་རྒལ་ངོ་སྦྱང་ནས་ལོ་གསུམ་བར་ཁྲིད་མི་རྫོགས།དེ་བར་ཁྲིད་ཕྲུག་འགྲོ་དབང་མེད་དོ་མཚམས་ལ་སྡོད་བཅུག།དེ་ནས་རྟོགས་པ
ཟང་པོ་འཁྲུངས་ན་གཞན་ལ་ཁྲིད་སྟོན་པར་བསྐོ།འབྲིང་ཙམ་ལ་དབང་བཀའ་རྗེས་གནང་ཙམ་བྱེད་ཆོག་པར་ལུང་གནང་།ཐ་མ་ལ་ད་རུང་མཚམས་ལོ་གསུམ་ཡིག་དྲུག་དུང་གི་ཁས་ལེན་འཇུག།ཡང་མཐར་ལངད
རུང་ཁྱོད་རི་ཁྲོད་མི་ཟིན།འགྲོ་དབང་མེད་གསུངས་ནས་སྒོམ་འཇུག་པའི་སྲོལ་ཡོད་པར་གདའ།དེ་ལྟ་བུ་ནི་མཆོག་ཡིན་ཡང་།འདི་ཕྱོགས་སུ་སྲོལ་མེད་ཅིང་།བླ་མ་དང་ཁྲིད་ཕྲུག་སུས་ཀྱང་མི་འཁྱོངས་པ་ཡིན།

དེ་ལ་ད་རེས་དབང་ལ་བརྟེན་ནས་ངོ་སྤྲད་པ་ནི་གཞུང་ལས་བཤད་པ་ཡིན་པས་དབང་མ་ཐོབ་པར་ཉན་པ་དང་བཤད་པར་མི་རུང་།།དབང་ཡང་ཞི་ཁྲོ་ལ་སོགས་རྫོགས་ཆེན་དང་འབྲེལ་པའི་དབང་ཞིག་དགོས།།
དབང་གང་རུང་གིས་མི་ཆོག།དེ་ལ་ཡང་སྔོན་འགྲོ་ས་བཅད་མ་སྟོང་ཙམ་ཞིག་མ་བཤད་ན་མི་རུང་།སློབ་མ་ལ་བྱིན་རླབས་མི་འཇུག།སློབ་དཔོན་ལ་ལྟུང་བ་འབྱུང་བ་ཡིན།ཨོཾ་དེ་ལ་སྔོན་འགྲོ་ཅུང་ཟད་བཤད་ན།
ཞི་ཁྲོའི་གཞུང་ཚིག་རྣམས་བྱིན་རླབས་ཆེ་བས་འཆད་དེ།བཅོམ་ལྡན་འདས་ཀྱིས་བཀའ་སྩལ་པ།ཤཱ་རིའི་བུ།དམྱལ་བ་ནི་ས་གཞི་ཙམ་ཡོད་དོ།།དུད་འགྲོ་ནི་ཆང་གི་སྤང་མཚམ་ཡོད་དོ།།ལྷ་མ་ཡིན
ཁ་བ་བུ་ཡུག་ཙམ་ཡོད་དོ།།ལྷ་མི་གཉིས་ནི་སེན་མོའི་རྡུལ་ཆགས་པ་ཙམ་ཅིག་ཡོད་དོ།།ཞེས་གསུངས་སོ།།དལ་འབྱོར་མི་ལུས་ཐོབ་དཀའ་བ་མིག་གིས་བལྟ་རྒྱུ་ཡོད་དེ།རྒྱལ་པོ་ཆེན་པོའི་དམག་ལ
དུདུ་ཙམ་ཡོད།གྲོག་ཚད་ཆེ་བ་ལ་འབུམ་ཕྲག་གསུམ།འབྲིང་བ་ལ་ཁྲི་ཚོ་གསུམ།ཆུང་བ་ལ་སྟོང་ཚོ་གསུམ་ཡོད་པར་རྔ་བོ་ཆེའི་མདོ་ནས་གསུངས་སོ།།གྲོང་པའམ་རུ་བ་རེ་ལ་མི་དུ་ཙམ་ཡོད།དེའི་ས་སྐོར་ན
དབྱར་ཁ་འབུ་སྲིན་ཅི་གདའ་ལྟོས་དང་།།ད་རེས་ལུས་འདི་ལ་སྙིང་པོ་ཞིག་ལེན་བསམ་པ་གྱིས་ལ་རྗེས་ཟློས་མཛོད།ཀྱེ་མ་ཀྱི་ཧུད།མི་ལུས་རིན་ཆེན་ཐོབ་པ་དངོས་ཙམ།།འདི་ལ་ཆོས་ཤིག་ཅིས་ཀྱང་མ་འགྲུབ་ན།།

གྱིས་ནས་མི་ལུས་ཐོབ་པར་དཀའ་བར་གདའ།།དཀའ་འམ་མི་དཀང་སེམས་ཅན་གྲངས་ལ་ལྟོས།།ངན་སོང་གསུམ་བུ་སྐྱེས་རྣ་སྙིང་རེ་རྗེ།།ཞེས་བརྗོད་དོ།།དེ་ཡང་ངེད་རང་རྣམས་འཆི་ངེས་པའི་སྟེང་དུ་ནམ་འཆི
ཆ་མེད།ཚེ་ལ་འདི་ཙམ་ཐུབ་ཀྱི་ངེས་པ་མེད་པས་ནམ་འཆི་ཆ་མེད།ཤི་བའི་རྐྱེན་ཤིན་ཏུ་མང་བས་ནམ་འཆི་ཆ་མེད།ལུས་ལ་སྙིང་པོ་མེད་པས་ཀྱང་ནམ་འཆི་ཆ་མེད།བདག་ཤི་ཙམ་ན་སུས་ཀྱང་བཟུང་དུ་མེད།
བསྲུང་དུ་མེད།སུས་ཀྱང་མི་ཕན་ཏེ།བསགས་པའི་ནོར་གྱིས་ཀྱང་ཤི་བ་ལ་མི་ཕན།བུ་དང་ཆུང་མ་འདུས་པའི་གཉེན་གྱིས་ཀྱང་འཆི་བ་ལ་མི་པན།རང་གི་ལུས་ཀྱིས་ཀྱང་འཆི་བ་ལ་མི་ཕན་ཏེ་ལུས་ཉིད་ཀྱང་ཤུལ
དུ་ངསྒྱུར།མེ་ལ་བསྲེགས་ན་ཐལ་བ་སྔར་གང་དུ་འགྲོ།བསགས་པའི་ནོར་ཤུལ་དུ་ལུས་ཏེ་ཁབ་གཅིག་ཀྱང་ཁྱེར་དབང་མེད།འདུས་པའི་གཉེན་དང་སོ་སོར་བྲལ་ཏེ།དེ་ཕྱིན་ཆད་འཕྲད་པར་མི་འོང་བའི་ས་ཐག་རིང་པོ
ཞིག་ལ་དེ་ནས་མགྱོགས་པར་འགྲོ་དགོས།གྲོགས་ཟླ་བོ་གཅིག་ཀྱང་ཁྲིད་དབང་མེད།རང་གཅིག་པུར་འགྲོ་དགོས་པའི་དུས་ལ་སླེབ་ལ་ཁང་བསམ་པ་གྱིས་ལ་རྗེས་ཟློས་མཛད།ཀྱེ་མ་གྱི་ཧུད།འདུས་བྱས་ནི་མི་རྟག
པའོ།།ཉིན་མཚན་གཉིས་ཀྱིས་ཚེ་ལ་ཆུའོ།།ནམ་འཆི་ཆ་མེད་དོ།།དེ་སྔ་མ་ཤི་བ་ནི་ཁ་རྗེ་ཆེའོ།།ང་ནི་ཤི་བ་ལ་སླེབས་ཁད་དོ།།ཞེས་བརྗོད་བཅུག།དེ་ལྟར་ཤི་ནས་རང་གར་འགྲོ་རང་ལ་དབང་མེད།ལས་དགེ

སྡིག་གིས་གར་ཁྲིད་ཡིན་ཏེ།དྲན་པ་ཉེར་བཞག་ཆུང་བ་ལས།དགེ་བ་ཡིས་ནི་བདེ་བ་ཐོབ།།མི་དགེ་བ་ལས་སྡུག་བསྔལ་འབྱུང་།།དེ་ལྟར་དགེ་དང་མི་དགེ་བའི།།ལས་ཀྱི་འབྲས་བུ
གསལ་བར་བསྟན།།ཞེས་དང་།མེ་ནི་གྲང་བར་འགྱུར་ཡང་སྲིད།།རླུང་ནི་ཞགས་པས་ཟིན་ཀྱང་སྲིད།།ཉི་ཟླ་ཐང་ལ་ལྷུང་ཡང་སྲིད།།ལས་ཀྱི་རྣམ་སྨིན་བསླུ་མི་སྲིད།།ཅེས་གསུངས་པས།དགེ་བའི་ལས
སྐྱེ་བ་གཏན་གྱི་སོ་ན་མ་ཡིན་པས་ཅི་འགྲུབ་འབད།སྡིག་པ་རང་གིས་རང་ཕུང་བ་ཡིན་པས་སྤང་ཅི་ཐུབ་བྱེད་བསམ་པ་གྱིས་ལ་འདིའི་རྗེས་ཟློས་གྱིས།ཐམས་ཅད་འགྲིམ་པའི་འཕྲང་འགགས་དོགས་མོ་དེར།
ལས་ཀྱི་གཤིན་རྗེའི་ཁྲིམས་རར་ཚུད་ཙམ་ན།།ཁས་དྲག་བཙན་ཀྱང་དེ་རུ་བྱ་ཐབས་མེད།།སྡིག་པོ་ཆེ་རྣམས་གློ་སྙིང་གས་ལ་ཁད།།མི་དགེ་སྦྱོང་པའི་ལས་ཀྱི་བརྡ་དེད་དེ།།ནམ་མཁའི་ཐོག་ལས་མགྱོགས
ཤིང་ཤུགས་ཆེ་བ།།དཀར་ནག་ལས་ཀྱི་གྲང་རྩིས་ཞིབ་ལུགས་དེ།།ཕྲ་ཞིང་ཕྲ་བའི་སྡིག་ཀྱང་མི་བརྗེད་ན།།སྡིག་པ་མི་འཛེམ་མི་རྣམས་ཅི་དྲན་ཨང་།།ཐར་ལམ་དཀར་པོའི་ལམ་གྱི་བདེ་ལུགས་དང་།།ངན
སོང་ནག་པོའི་ལམ་གྱི་སྡུག་བསྔལ་དེ།།ལས་ནི་ལུས་དང་གྲིབ་མ་བཞིན་ཏུ་འགྲོགས།།དཀར་པོ་དགེ་བའི་སྟངས་ནི་གཤིན་རྗེས་འཛིན།།ནག་པོ་སྡིག་པའི་ཆད་པ་གཤིན་རྗེས་གཅོད།།སེམས་ཅན་ལས་ལ

སྤྱོད་པར་རྒྱལ་བས་གསུངས།།ཅེས་བརྗོད།དེ་ནས་སྟབས་འགྲིགས་མི་ཉུང་ན་མྱ་ངན་གྱི་འདུག་སྟངས་བྱེད་བཅུག་ལ།ཨ་ཙམ།འཁོར་བ་མེ་ཡི་དོང་ཆེན་པོ།ཚ་བའི་ངར་དང་ལྡན་པ།གཏིང་ཟབ་པ་རྒྱ་ཆེ་བ།
འཕང་མཐོ་བ་ལྟ་བུ།དེའི་ནང་ན་སེམས་ཅན་དམྱལ་བའི་སྡུག་བསྔལ་ཙི་ཏེ་རི་རི་ཡོད་པ།ཡི་དྭགས་བཀྲེས་སྐོམ་གྱི་སྡུག་བསྔལ་དུ་འབོད་རིང་རིང་བ།དུད་འགྲོ་གླེན་ལྐུགས་གཅིག་གིས་གཅིག་གསོན་པོར་ཟ་བ།
ལྷ་དང་མི་དང་ལྷ་མ་ཡིན་གསུམ་ཡང་གནས་སྐབས་ཡུད་ཙམ་སྐྱེད་ཀྱང་།མྱུར་དུ་མི་རྟག་ངན་སོང་དུ་ལྷུང་ལ་ཁང་པ།འདི་ལས་ཐར་པའི་ཐབས་ཤིག་དེ་རེས་མི་བྱེད་ན་ནམ་བྱེད་བསམ་བགྱིས་ལ་རྗེས་ཟློས་མཛོད།
མགྱེ་ཧུད།འཁོར་བ་འདི་ནི་སྡུག་བསྔལ་བའོ།།མྱ་ངན་ལས་འདས་པ་ནི་བདེ་བའོ།།ཨ་ཙ་མ།འཁོར་བའི་སྡུག་བསྔལ་མེའི་དོང་རིང་འདིར་ཆུད་པ་འདི་ནི་འཇིགས་པ་ལ།ཨ་ཙམ་འདི་ཡི་ནང་ནས་ངལ་ན
འབྲོས་པའི་དུས་ལ་བབ་བོ།།ངན་སོང་གསུམ་གྱི་སྡུག་བསྔལ་ནི་བཟོད་པའི་གླགས་མེད་ཅིང་མཐའ་ལས་འདས་ཏེ།བདེ་བའི་གོ་སྐབས་སྐད་ཅིག་ཀྱང་མི་འདུག་པ་ད་ནི་མྱུར་དུ་འབྲོས་པའི་གྲབས་བྱ་རན།ཀྱེ་མ་འཁོར
བ་སྐྱིད་མེད་མེ་དོང་འོབ་ལྟ་བུ།།འདི་ལས་བཟློག་དུས་དེ་པན་དུས་གཅིག་ཡིན།།ངན་སོང་གསུམ་གྱི་སྡུག་བསྔལ་མཐའ་ལས་འདས།།བདེ་བའི་གོ་སྐབས་སྐད་ཅིག་མ་མཆིས་སོ།།ད་ནི་མེ་དོང་འོབ་ནས་འབྲོས་རེར་ན།།།

ཞེས་བརྗོད།དེས་ཐུན་མོང་གི་སྔོན་འགྲོ་བཞི་མཚོན་ཙམ་སོང་།ཨཱཿསྔོན་འགྲོ་གཉིས་པ་ནི།འདིར་ཐུན་མོང་མ་ཡིན་པའི་སྔོན་འགྲོ་བཞི་གཅིག་ཏུ་བསྡོམས་པ་འདི་ལྟར་བསྒོམ།ཁྱེད་རང
རྣམས་ཀྱི་སྐྱེ་བོར་པདྨ་དཀར་པོ་དང་ཟླ་བའི་སྟེང་དུ་ཧཱུཾ་དཀར་པོ་ལས་བཅོམ་ལྡན་འདས་རྡོ་རྗེ་སེམས་དཔའ་དཀར་པོ་ཞལ་གཅིག་ཕྱག་གཉིས་གཡས་རྡོ་རྗེ་ཐུགས་ཀར་འཛིན་ཅིང་གཡོན་དྲིལ་བུ་དཀུར་བརྟེན་པ།དར་དང་རིན་པོ
ཆེའི་གྱོན་ཐམས་ཅད་ཀྱིས་བརྒྱན་ཅིང་ཞབས་རོལ་པའི་སྟབས་ཀྱིས་བཞུགས་པ།དེའི་ཐུགས་ཀར་ཆོས་སྐུ་ཀུན་ཏུ་བཟང་པོ་ལ་བདེ་གཤེགས་ཞི་བའི་ལྷ་ཚོགས།མགྲིན་པར་ཐུགས་རྗེ་ཆེན་པོ་པདྨ་གར་གྱི་དབང་ཕྱུག་ལ་དང་།
པ་དགེ་འཛིན་གྱི་ལྷ་ཚོགས།དབུའི་ནང་དུ་ཆེ་མཆོག་ཧེ་རུ་ཀ་ལ་ཁྲག་འཐུང་ཁྲོ་བོའི་ལྷ་ཚོགས་ཀྱིས་བསྐོར་བ།དབུ་གཙུག་ན་ཨོཾ་རྒྱན་རིན་པོ་ཆེ་ལ་རྫོགས་ཆེན་བརྒྱད་པའི་བླ་མ་ཐམས་ཅད་སྤྲིན་འཁྲིགས་པ་ལྟ་བུར་བསྒོམས
ལོ།ཕྱོགས་བཅུའི་སངས་རྒྱས་